C 255/15

KOMISIJOS ĮGYVENDINIMO SPRENDIMAS

2017 m. rugpjūčio 4 d.

dėl Europos Parlamento ir Tarybos reglamento (ES) Nr. 1308/2013 94 straipsnio 1 dalies d punkte nurodyto bendrojo dokumento ir nuorodos į paskelbtą vyno sektoriaus produkto Ribeiras do Morrazo (SGN) specifikaciją paskelbimo Europos Sąjungos oficialiajame leidinyje

(2017/C 255/13)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ir ypač į jo 97 straipsnio 3 dalį,

kadangi:

Ispanija pateikė paraišką dėl pavadinimo „Ribeiras do Morrazo“ apsaugos pagal Reglamento (ES) Nr. 1308/2013 II dalies II antraštinės dalies I skyriaus 2 skirsnį;

Komisija išnagrinėjo tą paraišką pagal Reglamento (ES) Nr. 1308/2013 97 straipsnio 2 dalį ir padarė išvadą, kad ji atitinka to reglamento 93–96 straipsniuose, 97 straipsnio 1 dalyje ir 100–102 straipsniuose nustatytas sąlygas;

siekiant suteikti galimybę pagal Reglamento (ES) Nr. 1308/2013 98 straipsnį pateikti prieštaravimo pareiškimą, Europos Sąjungos oficialiajame leidinyje reikia paskelbti minėto reglamento 94 straipsnio 1 dalies d punkte nurodytą bendrąjį dokumentą ir nuorodą į produkto specifikaciją, paskelbtą vykstant išankstinei nacionalinei paraiškos dėl pavadinimo „Ribeiras do Morrazo“ apsaugos nagrinėjimo procedūrai,

NUSPRENDĖ:

Vienintelis straipsnis

Pagal Reglamento (ES) Nr. 1308/2013 94 straipsnio 1 dalies d punktą parengtas bendrasis dokumentas ir nuoroda į paskelbtą produkto „Ribeiras do Morrazo“ (SGN) specifikaciją pateikiami šio sprendimo priede.

Remiantis Reglamento (ES) Nr. 1308/2013 98 straipsniu, šio sprendimo paskelbimas Europos Sąjungos oficialiajame leidinyje suteikia teisę per du mėnesius paprieštarauti šio straipsnio pirmoje pastraipoje nurodyto pavadinimo apsaugai.

(1) OL L 347, 2013 12 20, p. 671.

PRIEDAS

BENDRASIS DOKUMENTAS

„RIBEIRAS DO MORRAZO“

PGI-ES-02238

Prašymo data: 2016 11 24

1. Registruojamas (-i) pavadinimas (-ai)

„Ribeiras do Morrazo“

2. Geografinės nuorodos tipas

SGN – saugoma geografinė nuoroda

3. Vynuogių produktų kategorijos

1. Vynas

4. Vyno (-ų) aprašymas

Baltasis vynas

Tai yra sausas, šviežias, švelnus gomuriui, skaidrus ir grynas vynas, pasižymintis išskirtiniu aromatu, kuriame galima pajusti žaliavų, iš kurių jis yra pagamintas, savybes. Jis yra vidutinės alkoholio koncentracijos, kvepia gėlėmis ir vaisiais, o taip pat yra tinkamo ir subalansuoto rūgštingumo. Šis vynas yra labai intensyvaus aromato.

Bendrosios analitinės savybės

Mažiausia faktinė alkoholio koncentracija (tūrio %): 11,5 Mažiausias bendras rūgščių kiekis: 5 gramai vyno rūgšties ekvivalento Didžiausias lakiųjų rūgščių kiekis (miliekvivalentais viename litre): 17,9 Didžiausias bendras sieros dioksido kiekis (miligramais viename litre): 200

Raudonasis vynas

Tai yra sausas, šviežias, švelnus gomuriui, skaidrus ir grynas vynas, pasižymintis išskirtiniu aromatu, kuriame galima pajusti žaliavų, iš kurių jis yra pagamintas, savybes. Jis yra vidutinės alkoholio koncentracijos, kvepia gėlėmis ir vaisiais, o taip pat yra tinkamo ir subalansuoto rūgštingumo. Šis vynas yra labai tamsus.

Bendrosios analitinės savybės

Mažiausia faktinė alkoholio koncentracija (tūrio %): 10 Mažiausias bendras rūgščių kiekis: 5 gramai vyno rūgšties ekvivalento Didžiausias lakiųjų rūgščių kiekis (miliekvivalentais viename litre): 17,9 Didžiausias bendras sieros dioksido kiekis (miligramais viename litre): 150

5. Vyno gamybos metodai

a) Pagrindiniai vynininkystės metodai

Auginimo praktika

Vynuogių derlius turi būti nuskinamas į derliaus surinkimo dėžes ar kitą kompetentingos valdžios institucijos patvirtintą tarą.

Specifinis vynininkystės metodas

Didžiausias leidžiamas pagaminti kiekis yra 68 l iš 100 kg vynuogių.

b) Didžiausi derliai

Baltųjų vynuogių rūšys

10 000 kg vynuogių iš vieno hektaro

Baltųjų vynuogių rūšys

68 hl/ha

Raudonųjų vynuogių veislės

8 000 kg vynuogių iš hektaro

Raudonųjų vynuogių veislės

54,4 hl/ha

6. Nustatyta geografinė vietovė

Žemiau kaip 300 m virš jūros lygio esanti vynuogių auginimui tinkama žemė šiose Galicijos autonominės srities Pontevedros provincijos savivaldybėse: Bueu, Cangas, Marín, Moaña, Poio, Pontevedra, Redondela ir Vilaboa.

7. Pagrindinės vyninių vynuogių veislės

Branco Lexitimo, sinonimiškai dar vadinama: Albarin blanco

Caiño Tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro Tinto

Loureira

Souson

Treixadura

Torrontes

8. Ryšys (iai) su geografine vietove

Vietovei būdingas drėgnas okeaninis klimatas, pasižymintis 2 100 saulėtų valandų per metus, augimo sezonu mažai svyruojančia (nuo 7,3 °C iki 25,7 °C) švelnia temperatūra, aukšta temperatūra žiemos sezonu, per kurį beveik visai nebūna šalnų, ir 1 300–1 800 mm kritulių kiekiu. Vietovę juosia keli kalnų deriniai, dėl kurių sumažėja kritulių vasarą. Tai kartu su santykinai aukšta vasaros temperatūra sukelia didelę evapotranspiraciją. Dėl to šiuo sezonu klimatas įgauna ryškių Viduržemio jūros regionui būdingų bruožų, o vidutinė temperatūra yra apie 18 °C. Akivaizdu, kad tai puikiai tinka vynuogių auginimui.

Vynuogės beveik visada auginamos žemiau kaip 150 m virš jūros lygio esančiose pakrantės kalvose, kurioms būdingi žemo nuožulnio šlaitai ir priedanga. Dirvožemis yra dažniausiai švelniai rūgštinis ir pralaidus, vanduo jame mažai susilaiko, o jo viršutiniam sluoksniui būdingas nedidelis organinės medžiagos kiekis. Dirvožemis dažniausiai yra labai senas, pakankamai gilus ir gerai įkaitintas saulės. Dėl to jis yra tinkamas kultūrų auginimui. Litologinį podirvį daugiausiai sudaro hercininio laikotarpio granito atodangos ir šiek tiek pakitusios nuosėdinės uolienos. Jame yra šiek tiek stambios medžiagos, dėl ko jis tampa labai pralaidus ir lengvai įdirbamas. Dažniausi dirvožemio tipai yra smėlėtas priemolis arba priemolis, pasižymintys lengva tekstūra, geru drenavimu ir optimalia aeracija. Be to, šis dirvožemis yra birus ir švelniai rūgštinis, ypač žemo nuožulnio šlaituose. Tai leidžia užauginti puikios kokybės vynuoges.

Vynuogės yra šviežios, su subalansuota alkoholio koncentracija. Baltosios vynuogės yra blizgančiai auksinio geltonumo su aiškiu gėlių ir vaisių aromatu. Jos yra švelnaus ir šviežio skonio, su geru aromato potencialu ir citrusinių vaisių poskoniu. Raudonųjų vynuogių spalva yra vidutiniškai intensyvi, su vyšnios raudonumo tonais ir violetinės spalvos pustoniais. Vynuogės yra vidutinės struktūros, švelnaus skonio, raudonųjų ir laukinių vaisių aromato ir švelnaus tanino poskonio.

Jose aiškiai atsispindi temperatūros, kritulių ir agronominių sąlygų poveikis, kurį papildo žmogiškųjų veiksnių poveikis. Šį poveikį lemia vynui naudojamos ir tam puikiai tinkančios veislės (jos visos yra vietinės prie šios aplinkos prisitaikiusios veislės), vynuogių sodinimas saulėtuose plotuose, kuriuose dirvožemis yra šiltas ir pralaidus, ir unikalios sąlygos, konkrečiai, smėlėti ir kopų dirvožemiai arba granitinės uolienos šlaitai, kurie yra būdingi šiai geografinei vietovei. Taikant tradicines formavimo ir genėjimo sistemas, paprastai suformuojami žemi ir tankūs vynuogynai, kuriuose vynmedžiai gali geriau išnaudoti jūros poveikį. Šiomis sąlygomis šioje vietovėje užaugintos vynuogės paprastai yra subalansuotos ir harmoningos, pasižyminčios puikiu aromatu ir geromis sandėliavimo savybėmis.

9. Esminės kitos sąlygos

Teisinis pagrindas:

Nustatytas nacionalinės teisės aktuose

Kitų sąlygų tipas:

Pakavimas nustatytoje vietovėje.

Sąlygos aprašymas:

Vynas turi būti pagamintas ir supilstytas į butelius nustatytoje geografinėje gamybos vietovėje. Transportavimas ir išpilstymas į butelius už gamybos vietovės ribų kelia riziką vyno kokybei: tokiais atvejais vyne sumažėja oksidų, pakinta temperatūra ir pan. Kuo didesnis atstumas, tuo didesnė rizika. Išpilstant vyną kilmės vietovėje išsaugomos jo savybės ir kokybė. Tai, o taip pat vietos gamintojų per daugybę metų sukaupta patirtis ir gilios žinios apie vynų ypatingas savybes, nulemia pilstymo į butelius būtinybę kilmės vietovėje. Taip yra išsaugomos visos šių vynų fizinės ir cheminės, taip pat organoleptinės savybės.

Teisinis pagrindas:

Nustatytas nacionalinės teisės aktuose

Kitų sąlygų tipas:

Papildomos nuostatos dėl ženklinimo

Sąlygos aprašymas:

Visi buteliai turi būti su sunumeruotomis etiketėmis, kurias suteikia kontrolės institucija; etiketės klijuojamos vyninėje. Etiketėje turi būti produkto specifikacijos II priede pateiktas geografinės nuorodos logotipas.

Nuoroda į produkto specifikaciją

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf